A Bizottság 2375/96/EK rendelete
(1996. december 13.)
a gyümölcs és zöldség behozatalára vonatkozó intézkedések alkalmazásának részletes szabályairól szóló 3223/94/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1363/95/EK bizottsági rendeletével [1] módosított, a gyümölcs- és zöldségpiac közös szervezéséről szóló, 1972. május 18-i 1035/72/EGK tanácsi rendeletre [2] és különösen annak 23. cikke (2) bekezdésére,
mivel a legutóbb az 1890/96/EK rendelettel [3] módosított 3223/94/EK bizottsági rendelet [4] megállapította a gyümölcs- és zöldség behozatalára vonatkozó intézkedések alkalmazásának részletes szabályait;
mivel a 3223/94/EK rendelet 4. cikk (4) bekezdése előírja, hogy a behozatali átalányértékek hatályukat vesztik, ha a Bizottsággal hét egymást követő napon nem közölnek reprezentatív átlagárat; mivel amennyiben e rendelkezés értelmében az adott termékre nincs behozatali átalányérték hatályban, rendelkezni kell arról, hogy az e termékre alkalmazandó behozatali átalányérték legyen egyenlő a hatályban lévő behozatali értékek legutóbbi átlagával; mivel tisztázni kell továbbá, hogy a legutóbb a 2153/96/EK rendelettel [5] módosított, a Közösségi Vámkódex létrehozásáról szóló 2913/92/EGK tanácsi rendelet [6] végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendelet 173-176. cikke szerinti legutóbbi egységérték behozatali átalányértékként történő alkalmazása az említett rendelet mellékletében említett alkalmazási időszakok elejére korlátozódik;
mivel az e rendeletben előírt intézkedések összhangban vannak a Gyümölcs- és Zöldségpiaci Irányítóbizottság véleményével,
ELFOGADTA EZT A RENDELETET:
1. cikk
A 3223/94/EK rendelet 4. cikk (4) és (5) bekezdése helyébe a következő szöveg lép:
"(4) A melléklet A. részében szereplő alkalmazási időszakokban a behozatali átalányértékek módosításukig hatályban maradnak. Hatályukat vesztik azonban, ha a Bizottsággal hét egymást követő piaci napon nem közölnek reprezentatív átlagárat.
Amennyiben az előző bekezdés alkalmazása során egy adott termékre nézve nincs hatályban behozatali átalányérték, akkor az erre a termékre alkalmazandó behozatali átalányérték a behozatali átalányértékek legutolsó átlagával egyenlő.
(5) Az (1) bekezdéstől eltérően, a melléklet A. részében szereplő alkalmazási időszakok első napjától kezdve a termékre alkalmazandó behozatali átalányérték az erre a termékre a 2454/93/EGK rendelet 173-176. cikke szerint irányadó utolsó egységértékkel lesz azonos mindaddig, amíg egy behozatali átalányérték kiszámítása nem volt lehetséges."
2. cikk
Ez a rendelet az Európai Közösségek Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1996. december 13-án.